กรรมการปตท.หั่นงบลงทุนปีนี้ ซื้อกิจการไม่คืบ
บอร์ด ปตท. ไฟเขียวสัญญาว่าจ้าง &#8220;ไพรินทร์&#8221; นั่งซีอีโอคนใหม่ หั่นงบลงทุนปีนี้เหลือ 7.75 หมื่นล้าน จากเดิม 9.58 หมื่นล้าน เหตุโครงการต่างประเทศไม่คืบ
21 ส.ค. 2554

บอร์ด ปตท. ไฟเขียวสัญญาว่าจ้าง “ไพรินทร์” นั่งซีอีโอคนใหม่ หั่นงบลงทุนปีนี้เหลือ 7.75 หมื่นล้าน จากเดิม 9.58 หมื่นล้าน เหตุโครงการต่างประเทศไม่คืบ 
นายณอคุณ สิทธิพงศ์ ปลัดกระทรวงพลังงาน กล่าวในฐานะคณะกรรมการบริษัท ปตท. (PTT) เปิดเผยว่า ที่ประชุมคณะกรรมการ (บอร์ด) อนุมัติสัญญาจ้างนายไพรินทร์ ชูโชติถาวร เป็นกรรมการผู้จัดการใหญ่ PTT มีผลตั้งแต่วันที่ 10 ก.ย.นี้ และจะหมดวาระลงวันที่ 9 ก.ย. 2558 
นายประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่ PTT กล่าวว่า ที่ประชุมบอร์ดได้มีมติปรับลดงบลงทุนในปีนี้ลงเหลือ 7.75 หมื่นล้านบาท จากเดิมตั้งไว้จำนวน 9.58 หมื่นล้านบาท เนื่องจากการลงทุนในบางโครงการในต่างประเทศมีความล่าช้าออกไป อาทิ โครงการโรงไฟฟ้าและโครงการเหมืองถ่านหิน ซึ่งเป็นการปรับงบประมาณกลางปี 
อย่างไรก็ดี งบลงทุนที่มีการปรับลดลงในปีนี้จะนำไปเพิ่มในงบลงทุนในปี 2555 เป็น 9.4 หมื่นล้านบาท จากเดิมที่ 7.55 หมื่นล้านบาท 
นอกจากนี้ ในช่วงเดือน ก.ค. บริษัทจะมีการประชุมเพื่อกำหนดทิศทางและแผนธุรกิจในช่วง 5 ปีข้างหน้า เพื่อจะนำเสนอต่อบอร์ดให้อนุมัติในเดือน ธ.ค. 2554 
สำหรับความคืบหน้าในการควบรวมกิจการของบริษัท ปตท.เคมิคอล (PTTCH) และบริษัท ปตท.อะโรเมติกส์และการกลั่น (PTTAR) นั้น ได้ชื่อบริษัทใหม่ ปตท.โกลบอล เคมิคอล หรือ PTTGC
ทั้งนี้ มีกระแสข่าวว่านายบวร วงศ์สินอุดม ประธานเจ้าหน้าที่บริหารและกรรมการผู้จัดการใหญ่ PTTAR ได้รับมอบหมายให้ดำรงตำแหน่งประธานเจ้าหน้าที่บริหารและกรรมการผู้จัดการใหญ่ บริษัท ปตท.โกลบอล เคมิคอล ส่วนผู้บริหารในบริษัทอื่นในเครือ ปตท. บอร์ดยังไม่มีมติโยกย้ายแต่อย่างใด